**Bestyrelsesmøde d. 30. september 2018.**

Tilstedeværende; Peter Nielsen, Bent Träger og Kamille Brix (referent).

**Dagsorden:**

1. Siden sidst

2. Nyt i Charlesager, såsom køb/salg af sommerhuse, personalia, vore omgivelser herunder landliggerudvalg og kommunale tiltag.

4. Nyt fra vejudvalget

3. Status fra arbejdsgruppen med hjertestarter

4. Status på gennemgang af vedtægter

7. Regnskab og budget

8. Eventuelt

**Referat:**

Ad. 1.

**Vedligeholdelse på øverste del af Charlesvej:** Kamille har haft kontakt til Klub manager og daglig leder i Kalundborg Golfklub, Thomas Andersen. Han har spurgt ind til hvor vi egentligt har vores aftale med deres ansvar for at vedligeholde den nederste del af Charlesvej, stående henne? Og det kunne jeg ikke svare på. Jeg har sendt en mail rundt til de grundejere som måtte formodes at vide noget om det. Men har ikke fået nogle rigtigt konkrete svar. Johannes har dog svaret at det er deres pligt, da de ejer begge de grunde der støder op til vejen.

Derfor har jeg skrevet til kommunen, og bedt dem om at sende eventuelt dokumentation på denne aftale, alternativt komme med henvisninger til i hvilken bekendtgørelse og papagraf de kan henvise til. Jeg har endnu ikke fået svar fra dem. Jeg har holdt fuldstændig åbne og rene linjer overfor Thomas for golfklubben, således er han også cc: på mailen til kommunen. Bestyrelsen er enige om at vi afventer kommunens tilbagemelding, gerne med konkrete henvisninger til lovgivning eller konkrete dokumenter.

**Afgravning af kanter:** På efterårets aktivitetsdag blev vi enige om at Skipper lejer en grave maskine og graver kanter af ved Per på Dæmningen 1, hos Poul og Bente på Charlesvej, kanten på Sydvej ud for nr. 17, og kanten ved Jan og Birgitte på Dæmningen. Derfor har Skipper fået et tilbud på leje af maskine inkl. transport til ca. 2800 kr. for en dag på 8 timer. Jeg fik afklaret med Bente Filt at vi måtte smide det afgravede hos hende, og med Jan og Birgitte at det var i orden at vi graver på deres side af vejen. Bestyrelsen er enige om at vi nu igangsætter dette arbejde, når det passer Skipper.

**Charlesvejs forløb ved Kajestenshuset:** Så er jeg blevet bedt om et vej-besøg hos en grundejer på Charlesvej, hvor de fortæller at vejen har flyttet sig markant ind mod deres hæk gennem de sidste 16 år. Kanten på Kajestenshusets side er meget høj, og har langsomt arbejdet sig ud af mod vejen. De beder om at vi i stedet for at grave kanter af på deres side af vejen, i stedet graver den højre kant af og reetablerer vejen, som er sunket ca. 30 cm siden de overtog huset. Det vil blive ca. 25 kbm jord der skal graves af, samtidig skal der afklares med SEAS-NVE, ang. deres teknik kasse. Bent tilføjer at de store sten der ligger oppe på skrænten, viser skellinjen.

Vi har diskuteret hvem der har vedligeholdelsespligten på den side af vejen. Er det Kajestenshusets beplantning der har bredt sig? Er det grundejerforeningens ansvar? Vi vil tage kontakt til Kajestenshuset og bede dem om at trimme deres beplantning ud mod Charlesvej. Peter tager sig af den første kontakt til Københavns Lærerforening.

**Sydvej:** Vejudvalget har efter generalforsamlingen været nede og se på drænproblematikken på Sydvej. Johannes har skrevet en fin redegørelse og en specifikation på hvad der må forventes at skulle gøres og bruges.

Den har jeg kontaktet flere entreprenører med for at få tilbud fra dem. Og trods telefonisk kontakt og skriftlige rykkere, har jeg ikke hørt fra dem. Da jeg ikke kan bruge så meget tid på opgaven og ikke kan ringe rundt til entreprenører i arbejdstiden, har jeg til sidst valgt at lægge opgaven hos de to drænejere som en mulighed for at opnå et bedre tilbud.

Johannes har for nyligt sendt en række mulige dræneringsvirksomheder, som Bente eller Hanne kan henvende sig til. Vi er enige om i bestyrelsen, at vi ikke kan få andre grundejere til at foretage dette arbejde, grundet manglende forsikring og sikkerhedsforanstaltninger.

Vi afventer at de implicerede drænejere finder frem til det tilbud de ønsker at benytte sig af. Når drænet er etableret og ledt væk fra området, kan vejudvalget tage stilling til hvad der er behov for at finde en løsning på resten af problematikken på Sydvej.

**Skiltesagen**: Hanne-Marie har talt med Røsnæs Rundt om muligheden for at få opsat et skilt ved strandstien som kan vise ud af området via Charlesvej og Røsnæsvej. Den har jeg ikke haft tid til at følge op på. Men vi må forvente at Troels fra RR er på sagen.

**Såret rådyr:** Så havde vi et såret rådyr herude som ikke kunne støtte på venstre bagben. Jeg var i god dialog med Dyrenes Beskyttelse, og vi blev enige om at vi sammen skulle holde øje med den. Men da ingen efter en måned fortsat ikke havde set det sårede dyr, ringede jeg igen til Dyrenes Beskyttelse, og bad den sende en sweitzer hund ud. Der kom en mand og hans hund, og de fandt mange flere dyr end forventet, men alle i god form. Intet spor af en sået buk. Per havde dog set et trafikdræbt rådyr ved Kongsgården, så om den er kommet af dage i trafikken, eller er helet op og lever i bedste velgående ved vi ikke. Sagen er i hvert fald afsluttet.

Ad. 2 **Landliggerudvalgsmødet:** Vi havde to spørgsmål med på Landlæggerudvalgets stormøde.

1. Har MST besluttet sig for at åbne for muligheden for at få fælles affaldsopsamling efter erfaringerne fra Sejerø projektet? Kommunen er mere optaget af den nye affaldsordning som forventes etableret i 2020. Her får vi en affaldsbeholder mere, inddelt i 2 rum til pap/papir og Glas/metal. Hvis vi skal have en fælles affaldsplads var der dog erfaringer at hente fra Sejerø projektet. Der skal helst være 300 meter til nærmeste beboelse grundet larm, og lugt. Der skal være dedikerede grundejere til løbende at rydde op, da både grundejere og forbi kørende vil stille usorterede poser og storskrald affald på pladsen.
2. Hvordan forholder Kalundborg kommune sig til Kattegats forbindelsen? Hvortil kommunen svarede at det har de ikke en officiel holdning til, men at de naturligvis følger med i undersøgelsens resultater.
3. Derudover var der et spørgsmål fra Skipperlinjen i forhold til hvad kommunen gør for at fastholde naturen og den herlighedsværdi vi oplever ved at tage i sommerhus. Her var fokus på at kommunen kunne hjælpe sommerhusejere på vej i forhold til en guide med oprindelige og områdespecifikke planter og arter, og lidt info om invasive arter. Hvad skal der til for at understørre den naturlige flora og fauna? Det spørgsmål har kommunen fået flere gange men tager intet initiativ til at behandle.

Derfor har en sommerhusejer i Kongesvinget, Lasse Edlev fra Skipperlinjen og undertegnede aftalt at mødes i oktober, for at se om vi sammen kunne sætte aktiviteter i gang som understøtter grundejernes viden om den natur vi bor i. Det kunne fx også være en velkomstfolder til nye grundejere der kort introducere dem til den natur de nu flytter ud i.

Ad. 3 Vi har ikke hørt fra hjertestartergruppen, men forventer at de arbejder på sagen.

Ad. 4 Status på opgaven med en juridisk fornyelse af Charlesagers vedtægter: Aftalen var at alle grundejere skulle gennemgå vedtægterne og foreslå ændringer inden udgangen af december. Vi har endnu ikke modtaget forslag fra grundejere. Vi håber fortsat på nogle værdifulde input.

Ad. 7 Regnskab/Budget. Bent giver en status. Der er kommet en del kontingenter, der mangler 5 stk. de 2 er på trapperne, sidste frist er ultimo september. Der har været afholdt en aktivitetsdag, som der er kommet regninger på. Peter og Bent har aftalt at Peter introduceret til regnskabet ved årsafslutningen.

Ad. 8 Eventuelt